[pic] | EUROOPA ÜHENDUSTE KOMISJON |

Brüssel 7.6.2007

KOM(2007) 307 lõplik

KOMISJONI TEATIS NÕUKOGULE

kooskõlas nõukogu direktiivi 2003/96/EÜ artikli 9 lõikega 1 (erinevad maksumäärad bensiini suhtes, mida levitatakse erivarustusega tanklate kaudu)

1. Sissejuhatus

Vastavalt nõukogu direktiivi 2003/96/EÜ[1] (millega korraldatakse ümber energiatoodete ja elektrienergia maksustamise ühenduse raamistik – edaspidi „energiamaksude direktiiv” või „direktiiv”) artikli 19 lõikele 1 ja lisaks sätetele, mis on ette nähtud direktiiviga, eelkõige artiklitega 5, 15 ja 17, võib nõukogu komisjoni ettepanekul ühehäälselt lubada kõikidel taotluse esitanud liikmesriikidel kehtestada teatavatel poliitilistel kaalutlustel maksuvabastused või -vähendused.

Komisjon vaatab taotluse läbi. Seejärel ta kas teeb nõukogule ettepaneku anda luba kõnealuse meetme rakendamiseks või teatab talle, miks ta ei ole teinud sellekohast ettepanekut.

Energiamaksude direktiivi nende erandite läbivaatamise raames, mis kehtivad 2006. aasta lõpuni, esitas Taani taotluse, et kohaldada alates 2007. aastast kaheks aastaks erinevat aktsiisimäära bensiini suhtes, mida jaotatakse bensiiniauru tagasivoolusüsteemi seadmetega varustatud tanklates, ja muudes tanklates jaotatava bensiini suhtes, eeldusel et erinevad määrad on kooskõlas kõnealuses direktiivis sätestatud nõuetega ja eelkõige aktsiisi alammääradega. Kirja registreeris maksunduse ja tolliliidu peadirektoraat.[2]

Käesoleva teatise eesmärk on teavitada nõukogu põhjustest, miks komisjon ei tee ettepanekut anda taotletud luba.

2. Taotluse kokkuvõte

Taani sooviks kohaldada erinevat aktsiisimäära bensiini suhtes, mida jaotatakse kõigis bensiiniauru tagasivoolusüsteemi seadmetega varustatud tanklates, ja muudes tanklates jaotatava bensiini suhtes, võttes arvesse kõnealuses direktiivis sätestatud nõudeid ja eelkõige aktsiisi alammäärasid.

Meetme eesmärk on säilitada bensiinijaamadele stiimul selliste bensiiniauru tagasivoolusüsteemi seadmete paigaldamiseks, mis piiravad lenduvate orgaaniliste ühendite sattumist atmosfääri ja on seetõttu kasulik keskkonnale.

Taotluses nähakse erandi kohaldamise lõpukuupäevana ette 31. detsember 2008.

3. Taotluse taust

Taanile tehtud erand pärineb 1995. aastast[3] ja viimane kord pikendati selle kehtivusaega 2001. aastal.[4] 2003. aastal lisati see energiamaksude direktiivi, pidades silmas erandi kehtivusaja lõppemist 2006. aasta lõpuks.

Oma 2006. aasta juuni teatises „Ülevaade nõukogu direktiivi 2003/96/EÜ II ja III lisas sätestatud eranditest, mis kaotavad kehtivuse 2006. aasta lõpuks” (edaspidi „2006. aasta teatis”)[5] märkis komisjon, et meede võis selle kehtestamise ajal aidata kaasa erivarustuse kasutuselevõtule, kuid on loogiline, et see erand tuleks teatava aja möödudes järk-järgult kaotada. Komisjon avaldas arvamust, et alates 2007. aastast ei peaks erandi kehtivusaega enam uuendama.

Kuigi komisjon ei teinud ettepanekut ühegi kõnealuse direktiivi II ja III lisas sätestatud erandi uuendamiseks, osutas ta, et liikmesriigid võivad esitada taotluse kooskõlas direktiivi artikliga 19, kui nad leiavad, et teatavatel poliitilistel kaalutlustel on erandit endiselt vaja.

4. Komisjoni hinnang

Komisjon leiab, et sõidukite tankimisel eralduvate lenduvate orgaaniliste ühendite kontrollimine on üldiselt keskkonna suhtes kasulik meede. Seda kinnitati hiljuti direktiivis 2001/81/EÜ[6] sätestatud eesmärkide kaudu. Lisaks näitas komisjon bensiini ja diislikütuse kvaliteeti käsitleva uue õigusakti ettepaneku kontekstis (jällegi keskkonnakaitse eesmärgil) üles tahet esitada lähitulevikus järgmine ettepanek bensiiniaurude taaskasutamiseks kogu ELis.[7]

Neil põhjustel tehti Taanile esimest korda 1995. aastal erand, mille kehtivusaega on sellest alates pikendatud, viimasel korral peeti silmas erandi kehtivusaja lõppemist 2006. aastal (vt eespool). Esitatud teabe kohaselt paigaldasid alates kõnealuse skeemi käivitamisest Taani 1843 bensiinijaamast 1802 (st 97%) endale erivarustuse. Meetme positiivne mõju ei ole 11 aasta jooksul, mil erinevat maksumäära on kohaldatud, olnud lineaarne. Mõju on vähenenud viimase kuue aasta jooksul, mil ainult 180 bensiinijaama paigaldasid süsteemi ja 41 on veel ilma erivarustuseta. 2006. aastal paigaldasid vaid 15 jaama erivarustuse, 1996. aastal oli neid 437. Sellest ilmneb, et erandi mõju on peaaegu ammendunud.

Võttes arvesse eespool kirjeldatud praegust konkreetset olukorda Taanis, ei vasta meede enam oma eesmärgile, mis ei ole muutunud.

Enamiku juba eriseadmetega varustatud bensiinijaamade puhul on esialgsest erandi tegemisest möödunud aja tõttu investeerimiskulud juba maha kantud. Seetõttu tähendaks Taani taotletud meede kohaldada kõigis bensiiniauru tagasivoolusüsteemi seadmetega varustatud tanklates jaotatava bensiini suhtes ühtsest siseriiklikust aktsiisimäärast madalamat määra ebaõiglast kasu paljudele nüüdseks juba varustuse paigaldanud bensiinijaamadele. Selle asjaolu tõttu ei ole meede eespool nimetatud eesmärgil enam õigustatud.

Eespool esitatud kaalutlused osutavad samuti, et meede ei vasta enam eesmärgile, kuna nüüd keskendutakse väheste erivarustuseta bensiinijaamade (41 jaama) varustamisele, st püütakse neid ergutada vastavaid seadmeid soetama.

5. KOKKUVÕTE

Komisjon nõustub, et sõidukite tankimisel eralduvate lenduvate orgaaniliste ühendite kontrollimine[8] on ökoloogilisest seisukohast õigustatud, kuid leiab, et Taani esitatud väited ei õigusta enam erandi tegemist direktiivis 2003/96/EÜ sätestatud aktsiisimaksude ühtlustamist käsitlevatest ühenduse eeskirjadest.

Kui Taani leiab, et teenindusjaamade varustuse soetamist on vaja ka edaspidi toetada ja eeldusel, et see on igapidi kookõlas ühenduse õigusega,[9] võib ta võtta kasutusele laadilt ja ulatuselt asjakohasemaid meetmeid, mis ei hõlmaks ebareeglipärast ühtlustatud maksudest vabastamist.

Komisjon ei tee seetõttu ettepanekut taotletud loa andmiseks .

[1] Nõukogu direktiiv 2003/96/EÜ, 27. oktoober 2003, millega korraldatakse ümber energiatoodete ja elektrienergia maksustamise ühenduse raamistik (ELT L 283, 31.10.2003, lk 51. Direktiivi on viimati muudetud direktiividega 2004/74/EÜ ja 2004/75/EÜ (ELT L 157, 30.4.2004, lk 87 ja lk 100).

[2] Kiri registreeriti 13. novembril 2006.

[3] Nõukogu 22. detsembri 1995. aasta otsus 95/585/EÜ.

[4] Nõukogu otsus 2001/224/EÜ, 12. märts 2001, teatavate eriotstarbeliste mineraalõlide vähendatud aktsiisimäärade ja aktsiisist vabastamise kohta (EÜT L 84, 23.3.2001, lk 23).

[5] KOM(2006)342, 30. juuni 2006, „Ülevaade nõukogu direktiivi 2003/96/EÜ II ja III lisas sätestatud eranditest, mis kaotavad kehtivuse 2006. aasta lõpuks.“

[6] Direktiiv 2001/81/EÜ, 23. oktoober 2001, teatavate õhusaasteainete siseriiklike ülemmäärade kohta, ELT L 309, lk 22.

[7] Vt KOM(2007)18 (lõplik/2), lk 8.

[8] Vt komisjoni hinnangu esimene lõik ja seal esitatud viited.

[9] Sealhulgas riigiabi eeskirjad.